title: Οδηγία 2008/90/ΕΚ του Συμβουλίου, της 29ης Σεπτεμβρίου 2008 , για την εμπορία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων (Αναδιατυπωμένη έκδοση)

text:
               8.10.2008

               EL

               Επίσημη Εφημερίδα της Ευρωπαϊκής Ένωσης

               L 267/8

      ΟΔΗΓΊΑ 2008/90/ΕΚ ΤΟΥ ΣΥΜΒΟΥΛΊΟΥ

   της 29ης Σεπτεμβρίου 2008
   για την εμπορία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων
   (Αναδιατυπωμένη έκδοση)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑÏΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,
   την πρόταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Η οδηγία 92/34/ΕΟΚ του Συμβουλίου, της 28ης Απριλίου 1992, για την εμπορία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων (2), έχει επανειλημμένα τροποποιηθεί κατά τρόπο ουσιαστικό (3). Με την ευκαιρία νέων τροποποιήσεων, είναι σκόπιμη, για λόγους σαφήνειας, η αναδιατύπωση της εν λόγω οδηγίας.

               (2)

               Η παραγωγή φρούτων κατέχει σημαντική θέση στη γεωργία της Κοινότητας.

               (3)

               Τα ικανοποιητικά αποτελέσματα της καλλιέργειας οπωροφόρων δένδρων εξαρτώνται, σε μεγάλο βαθμό, από την ποιότητα και την υγεία τόσο του υλικού που χρησιμοποιείται για τον πολλαπλασιασμό των οπωροφόρων δένδρων όσο και των ίδιων των φυτών αυτών.

               (4)

               Οι εναρμονισμένοι όροι σε κοινοτικό επίπεδο διασφαλίζουν ότι οι αγοραστές σε ολόκληρο το έδαφος της Κοινότητας προμηθεύονται υγιές και καλής ποιότητας πολλαπλασιαστικό υλικό και οπωροφόρα δένδρα.

               (5)

               Οι εναρμονισμένοι αυτοί όροι, στο βαθμό που αφορούν φυτοϋγειονομικά θέματα, πρέπει να συμφωνούν με την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (4).

               (6)

               Πρέπει να θεσπισθούν κοινοτικοί κανόνες για τα γένη και είδη οπωροφόρων δένδρων που έχουν ιδιαίτερη οικονομική σημασία στην Κοινότητα, και να προβλεφθεί κοινοτική διαδικασία για τη μελλοντική επέκταση της εφαρμογής των κανόνων αυτών και σε άλλα γένη και είδη οπωροφόρων δένδρων τα οποία θα συμπεριληφθούν στον κατάλογο των γενών και ειδών στα οποία εφαρμόζεται η παρούσα οδηγία. Τα γένη και είδη που περιλαμβάνονται στον κατάλογο θα πρέπει να είναι γένη και είδη που καλλιεργούνται ευρέως στα κράτη μέλη και, για το πολλαπλασιαστικό υλικό τους και/ή τα οπωροφόρα δένδρα τους, υπάρχει μια σημαντική αγορά η οποία καλύπτει περισσότερα από ένα κράτη μέλη.

               (7)

               Με την επιφύλαξη των φυτοϋγειονομικών διατάξεων της οδηγίας 2000/29/ΕΚ, δεν πρέπει να εφαρμόζονται οι κοινοτικοί κανόνες περί εμπορίας του πολλαπλασιαστικού υλικού και των οπωροφόρων δένδρων όταν τα προϊόντα αυτά αποδεδειγμένως προορίζονται για εξαγωγή προς τρίτες χώρες, δεδομένου ότι οι κανόνες που ισχύουν για τις χώρες αυτές ενδέχεται να διαφέρουν από τους κανόνες της παρούσας οδηγίας.

               (8)

               Για λόγους σαφήνειας, θα πρέπει να διατυπωθούν οι απαραίτητοι ορισμοί. Οι ορισμοί αυτοί θα πρέπει να βασίζονται στην τεχνική και επιστημονική πρόοδο και να καλύπτουν τον εκάστοτε όρο με πληρότητα και σαφήνεια, ώστε να διευκολυνθεί η εναρμόνιση της εσωτερικής αγοράς και να ληφθούν ταυτόχρονα υπόψη όλες οι νέες ευκαιρίες της αγοράς και όλες οι νέες μέθοδοι παραγωγής πολλαπλασιαστικού υλικού. Οι ορισμοί αυτοί θα πρέπει να είναι εναρμονισμένοι με εκείνους που θεσπίστηκαν για την εμπορία άλλου πολλαπλασιαστικού υλικού που καλύπτεται από την κοινοτική νομοθεσία.

               (9)

               Είναι επιθυμητός ο καθορισμός φυτοϋγειονομικών και ποιοτικών προτύπων για κάθε γένος και είδος οπωροφόρου δένδρου με βάση τα διεθνή συστήματα, τα οποία είναι δυνατόν να περιλαμβάνουν, μεταξύ άλλων, διατάξεις περί δοκιμών παθογόνων. Συνεπώς, είναι σκόπιμο να προβλεφθεί ένα σύστημα εναρμονισμένων κανόνων για τις διάφορες κατηγορίες πολλαπλασιαστικού υλικού και οπωροφόρων δένδρων τα οποία θα πρέπει να διατίθενται στο εμπόριο με αναφορά στα διεθνή αυτά συστήματα, όποτε υπάρχουν.

               (10)

               Σύμφωνα με την τρέχουσα γεωργική πρακτική, μπορεί να απαιτηθεί για τα υλικά πολλαπλασιασμού και τα οπωροφόρα δένδρα είτε να υποβάλλονται σε επίσημο έλεγχο είτε να ελέγχονται υπό επίσημη εποπτεία, όπως προβλέπεται για άλλα είδη που καλύπτονται από κοινοτική νομοθεσία.

               (11)

               Γενετικά τροποποιημένο πολλαπλασιαστικό υλικό και οπωροφόρα δένδρα δεν θα πρέπει να διατίθενται στην αγορά και οι ποικιλίες φρούτων δεν θα πρέπει να καταχωρίζονται επισήμως, εκτός εάν έχουν ληφθεί όλα τα κατάλληλα μέτρα για την αποφυγή κάθε κινδύνου για την υγεία του ανθρώπου και το περιβάλλον, όπως αναφέρεται στην οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον (5) και στον κανονισμό (ΕΚ) αριθ. 1829/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τα γενετικώς τροποποιημένα τρόφιμα και ζωοτροφές (6).

               (12)

               Είναι επιθυμητή η διαφύλαξη και βιώσιμη χρήση της γενετικής ποικιλότητας. Θα πρέπει να ληφθούν ενδεδειγμένα μέτρα διατήρησης της βιοποικιλότητας, σύμφωνα με την υπόλοιπη οικεία κοινοτική νομοθεσία, ώστε να διασφαλίζεται η διατήρηση των υφιστάμενων ποικιλιών.

               (13)

               Είναι σκόπιμο να καθοριστούν όροι εμπορίας του υλικού που προορίζεται για αναλύσεις, επιστημονικούς σκοπούς ή εργασίες επιλογής, εάν το υλικό αυτό δεν μπορεί να ανταποκριθεί στα συνήθη φυτοϋγειονομικά και ποιοτικά πρότυπα, λόγω της ειδικής χρήσης.

               (14)

               Εμπίπτει, καταρχάς, στην αρμοδιότητα των προμηθευτών πολλαπλασιαστικού υλικού και οπωροφόρων δένδρων να εξασφαλίζουν ότι τα προϊόντα τους πληρούν τους όρους της παρούσας οδηγίας. Είναι σκόπιμο να καθοριστεί ο ρόλος των προμηθευτών και οι όροι τους οποίους πρέπει να πληρούν. Οι προμηθευτές θα πρέπει να είναι επίσημα εγγεγραμμένοι ώστε να δημιουργηθεί μια διαφανής και οικονομικά έγκυρη διαδικασία πιστοποίησης του πολλαπλασιαστικού υλικού και των οπωροφόρων δένδρων.

               (15)

               Οι προμηθευτές που εμπορεύονται μόνο προς μη επαγγελματίες τελικούς καταναλωτές είναι δυνατόν να εξαιρούνται από την υποχρέωση εγγραφής.

               (16)

               Είναι προς το συμφέρον των αγοραστών πολλαπλασιαστικού υλικού και οπωροφόρων δένδρων να είναι γνωστή η ονομασία και να διαφυλάσσεται η ταυτότητα της ποικιλίας για την ιχνηλασιμότητα του συστήματος και την αύξηση της εμπιστοσύνης στην αγορά.

               (17)

               Ο στόχος αυτός μπορεί να επιτευχθεί καλύτερα είτε με κοινή γνώση της ποικιλίας, ιδίως για τις παλιές ποικιλίες, είτε με την ύπαρξη μιας περιγραφής βάσει των πρωτοκόλλων του κοινοτικού γραφείου φυτικών ποικιλιών (CPVO) ή, εάν δεν υπάρχουν τέτοια πρωτόκολλα, βάσει άλλων διεθνών ή εθνικών κανόνων.

               (18)

               Για να εξασφαλισθεί η ταυτότητα και η ομαλή εμπορία του πολλαπλασιαστικού υλικού και των οπωροφόρων δένδρων, θα πρέπει να θεσπισθούν κοινοτικοί κανόνες όσον αφορά το διαχωρισμό των παρτίδων και τη σήμανση. Στη χρησιμοποιούμενη ετικέτα πρέπει να αναγράφονται τα στοιχεία που απαιτούνται τόσο για τον επίσημο έλεγχο όσο και για την ενημέρωση του χρήστη.

               (19)

               Οι αρμόδιες αρχές των κρατών μελών θα πρέπει, με τη διενέργεια ελέγχων και επιθεωρήσεων, να εξασφαλίζουν ότι τηρούνται οι όροι σχετικά με το πολλαπλασιαστικό υλικό ή τα οπωροφόρα δένδρα και σχετικά με τους προμηθευτές. Το επίπεδο, η λεπτομέρεια και η συχνότητα των επιθεωρήσεων αυτών θα πρέπει να προσδιορίζονται βάσει της κατηγορίας του υλικού.

               (20)

               Θα πρέπει να προβλεφθούν κοινοτικά μέτρα ελέγχου για να εξασφαλισθεί η ομοιόμορφη εφαρμογή, σε όλα τα κράτη μέλη, των προτύπων της παρούσας οδηγίας.

               (21)

               Θα πρέπει να θεσπισθούν κανόνες οι οποίοι, σε περίπτωση παροδικών δυσχερειών εφοδιασμού, λόγω φυσικών καταστροφών, όπως πυρκαγιάς και θύελλας ή απρόβλεπτων περιστάσεων, να επιτρέπουν την εμπορία πολλαπλασιαστικού υλικού και οπωροφόρων δένδρων που υπόκεινται σε λιγότερο αυστηρές απαιτήσεις από εκείνες που προβλέπει η παρούσα οδηγία για περιορισμένη χρονική περίοδο και υπό ειδικούς όρους.

               (22)

               Σύμφωνα με την αρχή της αναλογικότητας, θα πρέπει να προβλεφθεί η δυνατότητα για τα κράτη μέλη να εξαιρούν από τις προϋποθέσεις σχετικά με την επισήμανση και από τους ελέγχους και τις επίσημες επιθεωρήσεις τους μικροπαραγωγούς των οποίων το σύνολο της παραγωγής και πώλησης πολλαπλασιαστικού υλικού και οπωροφόρων δένδρων προορίζεται για τελική χρήση από πρόσωπα της τοπικής αγοράς που δεν μετέχουν επαγγελματικά στην παραγωγή δένδρων («τοπική κυκλοφορία»).

               (23)

               Θα πρέπει να απαγορεύεται στα κράτη μέλη να επιβάλλουν, όσον αφορά τα γένη και τα είδη που αναφέρονται στο παράρτημα I, νέους όρους ή περιορισμούς στην εν λόγω εμπορία, εκτός εκείνων που προβλέπονται από την παρούσα οδηγία.

               (24)

               Θα πρέπει να προβλεφθεί η δυνατότητα να επιτρέπεται η εμπορία, εντός της Κοινότητας, πολλαπλασιαστικού υλικού και των οπωροφόρων δένδρων που παράγονται σε τρίτες χώρες, υπό τον όρο ότι τα προϊόντα αυτά παρέχουν πάντοτε τις ίδιες εγγυήσεις με το πολλαπλασιαστικό υλικό και τα οπωροφόρα δένδρα που παράγονται στην Κοινότητα και συμφωνούν με τις κοινοτικές διατάξεις.

               (25)

               Προκειμένου να εναρμονισθούν οι τεχνικές μέθοδοι ελέγχου που χρησιμοποιούνται στα κράτη μέλη και για να είναι δυνατή η σύγκριση του πολλαπλασιαστικού υλικού και των οπωροφόρων δένδρων που παράγονται στην Κοινότητα με εκείνα που παράγονται σε τρίτες χώρες, θα πρέπει να διεξάγονται συγκριτικές δοκιμές, ώστε να διαπιστώνεται κατά πόσον τα προϊόντα αυτά είναι σύμφωνα προς τις απαιτήσεις της παρούσας οδηγίας.

               (26)

               Προκειμένου να αποφευχθεί κάθε διατάραξη του εμπορίου, τα κράτη μέλη θα πρέπει να έχουν τη δυνατότητα να επιτρέπουν στο έδαφός τους την εμπορία πιστοποιημένου υλικού και υλικού CAC (Conformitas Agraria Communitaris) που προέρχεται από μητρικά φυτά τα οποία υπήρχαν και είχαν πιστοποιηθεί ή γίνει δεκτά ήδη ως υλικό CAC κατά την ημερομηνία εφαρμογής της παρούσας οδηγίας για μια μεταβατική περίοδο, ακόμη κι αν το υλικό αυτό δεν πληροί τους νέους όρους.

               (27)

               Τα απαραίτητα μέτρα για την εφαρμογή της παρούσας οδηγίας θα πρέπει να θεσπιστούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (7).

               (28)

               Η παρούσα οδηγία θα πρέπει να εφαρμόζεται με την επιφύλαξη των υποχρεώσεων των κρατών μελών όσον αφορά τις προθεσμίες μεταφοράς στο εθνικό δίκαιο και εφαρμογής των οδηγιών που εμφαίνονται στο παράρτημα ΙΙ μέρος Β,

         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   ΚΕΦΑΛΑΙΟ 1
   ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ
   Άρθρο 1
   Πεδίο εφαρμογής
   1.   Η παρούσα οδηγία εφαρμόζεται στην εμπορία, εντός της Κοινότητας, του πολλαπλασιαστικού υλικού οπωροφόρων δένδρων και στην εμπορία των οπωροφόρων δένδρων που προορίζονται για την παραγωγή φρούτων.
   2.   Η παρούσα οδηγία εφαρμόζεται στα γένη και στα είδη που αναγράφονται στο παράρτημα Ι, όπως επίσης στα υβρίδιά τους. Εφαρμόζεται επίσης σε έρριζα υποκείμενα και άλλα μέρη φυτών άλλων γενών ή ειδών, εκτός εκείνων που αναγράφονται στο παράρτημα Ι, ή υβριδίων τους, εάν υλικό των γενών ή ειδών ή που αναγράφονται στο παράρτημα Ι ή υβρίδιό τους είναι εμβολιασμένο ή πρόκειται να εμβολιασθεί σε αυτά.
   3.   Η παρούσα οδηγία εφαρμόζεται με την επιφύλαξη των φυτοϋγειονομικών κανόνων της οδηγίας 2000/29/ΕΚ.
   4.   Η παρούσα οδηγία δεν εφαρμόζεται στο πολλαπλασιαστικό υλικό ή στα οπωροφόρα δένδρα τα οποία αποδεδειγμένως προορίζονται για εξαγωγή προς τρίτες χώρες, υπό την προϋπόθεση ότι αναγνωρίζονται ως προοριζόμενα προς εξαγωγή και απομονώνονται επαρκώς.
   Τα μέτρα εφαρμογής του πρώτου εδαφίου, ιδίως δε εκείνα που αφορούν την αναγνώριση και την απομόνωση, θεσπίζονται σύμφωνα με τη διαδικασία του άρθρου 19 παράγραφος 2.
   Άρθρο 2
   Ορισμοί
   Για τους σκοπούς της παρούσας οδηγίας, νοούνται ως:

               1.

               «πολλαπλασιαστικό υλικό», οι σπόροι, τα μέρη φυτών καθώς και κάθε φυτικό υλικό, συμπεριλαμβανομένων των έρριζων υποκειμένων, που προορίζονται για τον πολλαπλασιασμό και την παραγωγή οπωροφόρων δένδρων·

               2.

               «οπωροφόρα δένδρα», τα φυτά που προορίζονται, μετά την εμπορία τους, για φύτευση ή μεταφύτευση·

               3.

               «ποικιλία», ένα φυτικό σύνολο που ανήκει στην κατώτερη γνωστή ταξινομική ομάδα βοτανικής, το οποίο μπορεί:

                           α)

                           να οριστεί από την έκφραση των χαρακτηριστικών που προκύπτουν από ένα ορισμένο γονότυπο ή από έναν ορισμένο συνδυασμό γονοτύπων·

                           β)

                           διαχωριστεί από οποιοδήποτε άλλο φυτικό σύνολο με την έκφραση ενός τουλάχιστον από τα εν λόγω χαρακτηριστικά· και

                           γ)

                           να θεωρηθεί ως μονάδα λαμβάνοντας υπόψη τη δυνατότητα που έχει να αναπαραχθεί χωρίς μεταβολές·

               4.

               «κλώνος», ο γενετικά ομοιόμορφος απόγονος από αγενή πολλαπλασιασμό ενός μόνο φυτού·

               5.

               «μητρικό υλικό», το πολλαπλασιαστικό υλικό που:

                           α)

                           έχει παραχθεί σύμφωνα με γενικά αποδεκτές μεθόδους με σκοπό τη διατήρηση της ταυτότητας της ποικιλίας, συμπεριλαμβανομένων των σημαντικών χαρακτηριστικών σχετικά με τη δενδροκομική της αξία και την πρόληψη ασθενειών·

                           β)

                           προορίζεται για την παραγωγή βασικού υλικού πολλαπλασιασμού ή πιστοποιημένου υλικού εκτός των οπωροφόρων δένδρων·

                           γ)

                           πληροί τις ειδικές απαιτήσεις για το μητρικό υλικό που ορίζονται σύμφωνα με το άρθρο 4· και

                           δ)

                           έχει διαπιστωθεί σε επίσημη επιθεώρηση ότι πληροί τις προϋποθέσεις που αναφέρονται στα στοιχεία α), β) και γ)·

               6.

               «βασικό υλικό πολλαπλασιασμού», το πολλαπλασιαστικό υλικό που:

                           α)

                           έχει παραχθεί απευθείας ή σε περιορισμένο αριθμό σταδίων με αγενή πολλαπλασιασμό από το μητρικό υλικό, σύμφωνα με γενικά αποδεκτές μεθόδους με σκοπό τη διατήρηση της ταυτότητας της ποικιλίας, συμπεριλαμβανομένων των σημαντικών χαρακτηριστικών σχετικά με τη δενδροκομική της αξία και την πρόληψη ασθενειών·

                           β)

                           προορίζεται για την παραγωγή πιστοποιημένου υλικού·

                           γ)

                           πληροί τις ειδικές απαιτήσεις για το βασικό υλικό πολλαπλασιασμού που ορίζονται σύμφωνα με το άρθρο 4· και

                           δ)

                           έχει διαπιστωθεί σε επίσημη επιθεώρηση ότι πληροί τις προϋποθέσεις που αναφέρονται στα στοιχεία α), β) και γ)·

               7.

               «πιστοποιημένο υλικό»:

                           α)

                           το πολλαπλασιαστικό υλικό που:

                                       i)

                                       έχει παραχθεί απευθείας ή σε περιορισμένο αριθμό σταδίων με αγενή πολλαπλασιασμό από το βασικό υλικό πολλαπλασιασμού ή από το μητρικό υλικό, ή, εφόσον προορίζεται να χρησιμοποιηθεί για την παραγωγή έρριζων υποκειμένων από πιστοποιημένους σπόρους προερχόμενους από βασικό ή πιστοποιημένο υλικό υποκειμένων·

                                       ii)

                                       προορίζεται για την παραγωγή οπωροφόρων δένδρων·

                                       iii)

                                       πληροί τις ειδικές προϋποθέσεις για το πιστοποιημένο υλικό που ορίζονται σύμφωνα με το άρθρο 4· και

                                       iv)

                                       έχει διαπιστωθεί σε επίσημο έλεγχο ότι πληροί τις προϋποθέσεις που αναφέρονται στα σημεία i), ii), και iii)·

                           β)

                           τα οπωροφόρα δένδρα τα οποία:

                                       i)

                                       έχουν παραχθεί απευθείας από πιστοποιημένο, βασικό ή μητρικό πολλαπλασιαστικό υλικό·

                                       ii)

                                       προορίζονται για την παραγωγή φρούτων·

                                       iii)

                                       πληρούν τις ειδικές προϋποθέσεις για το πιστοποιημένο υλικό που ορίζονται σύμφωνα με το άρθρο 4· και

                                       iv)

                                       έχει διαπιστωθεί σε επίσημο έλεγχο ότι πληρούν τις προϋποθέσεις που αναφέρονται στα σημεία i), ii) και iii)·

               8.

               «υλικό CAC (Conformitas Agragría Communitatis)»(κοινοτικών προδιαγραφών), το πολλαπλασιαστικό υλικό και τα οπωροφόρα δένδρα που:

                           α)

                           διαθέτουν την ταυτότητα και την κατάλληλη καθαρότητα της ποικιλίας·

                           β)

                           προορίζονται για:

                                       —

                                       την παραγωγή πολλαπλασιαστικού υλικού,

                                       —

                                       την παραγωγή οπωροφόρων δένδρων, ή/και

                                       —

                                       την παραγωγή φρούτων·

                           γ)

                           πληρούν τις ειδικές προϋποθέσεις για το υλικό CAC που ορίζονται σύμφωνα με το άρθρο 4·

               9.

               «προμηθευτής», κάθε φυσικό ή νομικό πρόσωπο που ασκεί τουλάχιστον μία από τις κατωτέρω επαγγελματικές δραστηριότητες όσον αφορά το πολλαπλασιαστικό υλικό ή τα οπωροφόρα δένδρα: αναπαραγωγή, παραγωγή, διατήρηση ή/και επεξεργασία, εισαγωγή και εμπορία·

               10.

               «εμπορία», η πώληση, η κατοχή προς πώληση, η προσφορά προς πώληση και κάθε διάθεση, προμήθεια ή μεταβίβαση πολλαπλασιαστικού υλικού ή οπωροφόρων δεν δρων σε τρίτους, δωρεάν ή αντί τιμήματος, με σκοπό την εμπορική εκμετάλλευση

               11.

               «αρμόδια επίσημη υπηρεσία»,

                           α)

                           μια αρχή η οποία δημιουργείται ή ορίζεται από το κράτος μέλος, υπό τον έλεγχο της κεντρικής κυβέρνησης, και η οποία ευθύνεται για θέματα ποιότητας του πολλαπλασιαστικού υλικού και των οπωροφόρων δένδρων·

                           β)

                           κάθε δημόσια αρχή η οποία δημιουργείται:

                                       —

                                       είτε σε εθνικό επίπεδο,

                                       —

                                       είτε σε περιφερειακό επίπεδο, υπό τον έλεγχο εθνικών αρχών, μέσα στα όρια τα οποία καθορίζει η εθνική νομοθεσία του οικείου κράτους μέλους·

               12.

               «επίσημη επιθεώρηση», η επιθεώρηση που γίνεται από την αρμόδια επίσημη υπηρεσία ή υπό την ευθύνη της αρμόδιας επίσημης υπηρεσίας·

               13.

               «παρτίδα», αριθμός μονάδων ενός αγαθού, που χαρακτηρίζεται από την ομοιογένεια της σύνθεσης και της καταγωγής.

         ΚΕΦΑΛΑΙΟ 2
   ΑΠΑΙΤΗΣΕΙΣ ΓΙΑ ΤΟ ΠΟΛΛΑΠΛΑΣΙΑΣΤΙΚΟ ΥΛΙΚΟ ΚΑΙ ΤΑ ΟΠΩΡΟΦΟΡΑ ΔΕΝΔΡΑ
   Άρθρο 3
   Γενικές απαιτήσεις για τη διάθεση στην αγορά
   1.   Πολλαπλασιαστικό υλικό και οπωροφόρα δένδρα μπορούν να διατεθούν στο εμπόριο μόνον εφόσον:

               α)

               το πολλαπλασιαστικό υλικό έχει πιστοποιηθεί επισήμως ως «μητρικό υλικό», «βασικό υλικό πολλαπλασιασμού» ή «πιστοποιημένο υλικό» ή πληροί τις προϋποθέσεις για να χαρακτηρισθεί ως υλικό CAC·

               β)

               τα οπωροφόρα δένδρα έχουν πιστοποιηθεί επισήμως ως πιστοποιημένο υλικό ή πληρούν τις προϋποθέσεις για να χαρακτηρισθούν ως υλικό CAC.

         2.   Το πολλαπλασιαστικό υλικό και τα οπωροφόρα δένδρα τα οποία συνίστανται σε γενετικά τροποποιημένο οργανισμό κατά την έννοια των σημείων 1 και 2 του άρθρου 2 της οδηγίας 2001/18/ΕΚ, γίνονται δεκτά για διάθεση στο εμπόριο μόνον εφόσον ο γενετικά τροποποιημένος οργανισμός έχει εγκριθεί σύμφωνα με την εν λόγω οδηγία ή σύμφωνα με τον κανονισμό (ΕΚ) αριθ. 1829/2003.
   3.   Σε περίπτωση κατά την οποία προϊόντα τα οποία προκύπτουν από οπωροφόρα δένδρα ή πολλαπλασιαστικό υλικό πρόκειται να χρησιμοποιηθούν ως τρόφιμα ή σε τρόφιμα που εμπίπτουν στο πεδίο εφαρμογής του άρθρου 3 ή ως ζωοτροφές ή σε ζωοτροφές που εμπίπτουν στο πεδίο εφαρμογής του άρθρου 15 του κανονισμού (ΕΚ) αριθ. 1829/2003, το εν λόγω πολλαπλασιαστικό υλικό ή οπωροφόρο δένδρο διατίθεται στην αγορά μόνον εφόσον τα τρόφιμα ή οι ζωοτροφές που προέρχονται από το υλικό αυτό έχουν εγκριθεί σύμφωνα με τον εν λόγω κανονισμό.
   4.   Παρά την παράγραφο 1, τα κράτη μέλη μπορούν να χορηγήσουν άδεια σε προμηθευτές της δικής τους επικράτειας να διαθέσουν στην αγορά κατάλληλες ποσότητες πολλαπλασιαστικού υλικού και οπωροφόρων δένδρων για τους εξής σκοπούς:

               α)

               δοκιμές ή επιστημονικούς σκοπούς·

               β)

               εργασίες επιλογής· ή

               γ)

               διατήρηση της γενετικής ποικιλότητας.

         Οι προϋποθέσεις βάσει των οποίων μπορούν τα κράτη μέλη να χορηγήσουν τέτοια άδεια μπορούν να θεσπίζονται σύμφωνα με τη διαδικασία που αναφέρεται στο άρθρο 19 παράγραφος 2.
   Άρθρο 4
   Ειδικές απαιτήσεις για τα γένη και τα είδη
   Σύμφωνα με τη διαδικασία του άρθρου 19 παράγραφος 3, για κάθε γένος ή είδος που αναφέρεται στο παράρτημα I, ορίζονται ειδικές απαιτήσεις οι οποίες προβλέπουν:

               α)

               τους όρους τους οποίους πρέπει να πληροί το υλικό CAC, και ειδικότερα τους όρους σχετικά με την εφαρμοζόμενη μέθοδο πολλαπλασιασμού, την καθαρότητα των υπό ανάπτυξη καλλιεργειών, την υγεία των φυτών και, εκτός από την περίπτωση των έρριζων υποκειμένων των οποίων το υλικό δεν ανήκει σε συγκεκριμένη ποικιλία, τη μορφή της ποικιλίας·

               β)

               τους όρους που πρέπει να πληρούν το μητρικό υλικό, το βασικό υλικό και το πιστοποιημένο υλικό σχετικά με την ποιότητα, συμπεριλαμβανομένων, όσον αφορά το μητρικό και το βασικό υλικό, των μεθόδων για τη διατήρηση της ταυτότητας της ποικιλίας και, κατά περίπτωση, του κλώνου, καθώς και των σημαντικών δενδροκομικών χαρακτηριστικών, τη φυτοϋγειονομική κατάσταση, τις μεθόδους ελέγχου και τις εφαρμοζόμενες διαδικασίες, το ή τα χρησιμοποιούμενα συστήματα πολλαπλασιασμού και, εκτός από την περίπτωση των έρριζων υποκειμένων των οποίων το υλικό δεν ανήκει σε συγκεκριμένη ποικιλία, τη μορφή της ποικιλίας·

               γ)

               τους όρους που πρέπει να πληρούν τα έρριζα υποκείμενα και άλλα μέρη φυτών άλλων γενών ή ειδών άλλων από τα απαριθμούμενα στο παράρτημα Ι ή τα υβρίδιά τους, εάν εμβολιάζονται με πολλαπλασιαστικό υλικό του γένους ή είδους που απαριθμείται στο παράρτημα Ι ή των υβριδίων τους.

         ΚΕΦΑΛΑΙΟ 3
   ΑΠΑΙΤΗΣΕΙΣ ΠΟΥ ΠΡΕΠΕΙ ΝΑ ΠΛΗΡΟΥΝ ΟΙ ΠΡΟΜΗΘΕΥΤΕΣ
   Άρθρο 5
   Εγγραφή σε μητρώο
   1.   Τα κράτη μέλη μεριμνούν ώστε οι προμηθευτές να εγγράφονται σε επίσημο μητρώο με βάση τις δραστηριότητες που ασκούν δυνάμει της παρούσας οδηγίας.
   2.   Τα κράτη μέλη μπορούν να αποφασίζουν να μην εφαρμόζεται η παράγραφος 1 στους προμηθευτές που εμπορεύονται μόνο προς μη επαγγελματίες τελικούς καταναλωτές.
   3.   Οι λεπτομερείς κανόνες για την εφαρμογή των παραγράφων 1 και 2 μπορούν να θεσπίζονται σύμφωνα με τη διαδικασία που αναφέρεται στο άρθρο 19 παράγραφος 2.
   Άρθρο 6
   Ειδικές απαιτήσεις
   1.   Τα κράτη μέλη μεριμνούν ώστε το μητρικό, βασικό και πιστοποιημένο υλικό καθώς και το υλικό CAC να παράγονται υπό την ευθύνη προμηθευτών που ασχολούνται με την παραγωγή ή την αναπαραγωγή πολλαπλασιαστικού υλικού και οπωροφόρων δένδρων. Προς το σκοπό αυτό, οι εν λόγω προμηθευτές:

               —

               εντοπίζουν και παρακολουθούν τα κρίσιμα σημεία της διαδικασίας παραγωγής τους τα οποία επηρεάζουν την ποιότητα του υλικού,

               —

               διατηρούν τις πληροφορίες σχετικά με την παρακολούθηση η οποία αναφέρεται στην πρώτη περίπτωση, προκειμένου να ελεγχθούν ύστερα από αίτημα της αρμόδιας επίσημης υπηρεσίας,

               —

               λαμβάνουν δείγματα, όταν χρειάζεται, για ανάλυση σε εργαστήριο, και

               —

               εξασφαλίζουν ότι, κατά την παραγωγή, είναι δυνατός ο εντοπισμός των επιμέρους παρτίδων του πολλαπλασιαστικού υλικού.

         2.   Τα κράτη μέλη μεριμνούν ώστε, σε περίπτωση εμφάνισης, στις εγκαταστάσεις ενός προμηθευτή, επιβλαβούς οργανισμού που περιλαμβάνεται στα παραρτήματα της οδηγίας 2000/29/ΕΚ ή στις ειδικές απαιτήσεις που ορίζονται σύμφωνα με το άρθρο 4 της παρούσας οδηγίας, σε επίπεδο υψηλότερο από το επιτρεπόμενο στις εν λόγω ειδικές απαιτήσεις, ο προμηθευτής ενημερώνει την αρμόδια επίσημη υπηρεσία αμελλητί, με την επιφύλαξη οποιωνδήποτε υποχρεώσεων υποβολής εκθέσεων δυνάμει της οδηγίας 2000/29/ΕΚ και εφαρμόζει τα τυχόν μέτρα που επιβάλλει η υπηρεσία αυτή.
   3.   Τα κράτη μέλη μεριμνούν ώστε οι προμηθευτές να τηρούν μητρώο των πωλήσεων ή των αγορών τους επί τουλάχιστον τρία έτη, όταν πολλαπλασιαστικό υλικό ή οπωροφόρα δένδρα διατίθενται στο εμπόριο.
   Το πρώτο εδάφιο δεν εφαρμόζεται σε προμηθευτές οι οποίοι εξαιρούνται από την υποχρέωση εγγραφής σε μητρώο σύμφωνα με το άρθρο 5 παράγραφος 2.
   4.   Οι λεπτομερείς κανόνες για την εφαρμογή της παραγράφου 1 μπορούν να καθορίζονται σύμφωνα με τη διαδικασία που αναφέρεται στο άρθρο 19 παράγραφος 2.
   ΚΕΦΑΛΑΙΟ 4
   ΤΑΥΤΟΠΟΙΗΣΗ ΠΟΙΚΙΛΙΑΣ ΚΑΙ ΕΠΙΣΗΜΑΝΣΗ
   Άρθρο 7
   Ταυτοποίηση ποικιλίας
   1.   Το πολλαπλασιαστικό υλικό και τα οπωροφόρα δένδρα διατίθενται στο εμπόριο με ένδειξη της ποικιλίας στην οποία ανήκουν. Αν, στην περίπτωση των έρριζων υποκειμένων, το υλικό δεν ανήκει σε συγκεκριμένη ποικιλία, τότε γίνεται αναφορά στο οικείο είδος ή υβρίδιο ειδών.
   2.   Οι ποικιλίες που αναφέρονται στην ένδειξη σύμφωνα με την παράγραφο 1 είναι:

               α)

               νομίμως προστατευόμενες με δικαίωμα επί φυτικής ποικιλίας σύμφωνα με διατάξεις που αφορούν την προστασία των νέων ποικιλιών·

               β)

               επίσημα καταχωρισμένες, σύμφωνα με την παράγραφο 4 του παρόντος άρθρου· ή

               γ)

               γενικά γνωστές μια ποικιλία θεωρείται γενικά γνωστή εφόσον:

                           i)

                           έχει καταχωρισθεί επισήμως σε άλλο κράτος μέλος·

                           ii)

                           αποτελεί αντικείμενο αίτησης επίσημης καταχώρισης σε οποιοδήποτε κράτος μέλος ή αίτησης για δικαίωμα επιφυτικής ποικιλίας σύμφωνα με το στοιχείο α)· ή

                           iii)

                           έχει τεθεί ήδη στο εμπόριο πριν από τις 30 Σεπτεμβρίου 2012 στο έδαφος του οικείου κράτους μέλους ή άλλου κράτους μέλους, υπό τον όρο ότι υπάρχει επίσημα αναγνωρισμένη περιγραφή του.

                     Η ένδειξη σύμφωνα με την παράγραφο 1 μπορεί επίσης να αφορά ποικιλία η οποία δεν έχει εγγενή αξία για εμπορική φυτική παραγωγή, αρκεί να υπάρχει επίσημα αναγνωρισμένη περιγραφή της και το πολλαπλασιαστικό υλικό και τα οπωροφόρα δένδρα να διατίθενται στο εμπόριο ως υλικό CAC στο έδαφος του οικείου κράτους μέλους, με ένδειξη στην επισήμανση και/ή το έγγραφο η οποία παραπέμπει στην παρούσα διάταξη.

         3.   Στο μέτρο του δυνατού, κάθε ποικιλία φέρει την ίδια ονομασία σε όλα τα κράτη μέλη, σύμφωνα με τα μέτρα εφαρμογής που μπορούν να θεσπίζονται σύμφωνα με τη διαδικασία του άρθρου 19 παράγραφος 2 ή, ελλείψει αυτών, σύμφωνα με διεθνώς αποδεκτές κατευθυντήριες γραμμές.
   4.   Οι ποικιλίες μπορούν να καταχωρίζονται επισήμως εφόσον έχει κριθεί ότι πληρούν ορισμένες επίσημα εγκεκριμένες προϋποθέσεις και εφόσον υπάρχει επίσημη περιγραφή τους. Οι ποικιλίες μπορούν επίσης να καταχωρίζονται επισήμως εάν το υλικό έχει ήδη διατεθεί στο εμπόριο πριν από τις 30 Σεπτεμβρίου 2012 στο έδαφος του οικείου κράτους μέλους, υπό τον όρο ότι υπάρχει επίσημα αναγνωρισμένη περιγραφή τους.
   Μια γενετικά τροποποιημένη ποικιλία μπορεί να καταχωρισθεί επίσημα μόνο εφόσον ο γενετικά τροποποιημένος οργανισμός από τον οποίο συνίσταται έχει εγκριθεί σύμφωνα με την οδηγία 2001/18/ΕΚ ή σύμφωνα με τον κανονισμό (ΕΚ) αριθ. 1829/2003.
   Όταν προϊόντα προερχόμενα από οπωροφόρα δένδρα προορίζονται να χρησιμοποιηθούν ως τρόφιμα ή εντός τροφίμων που εμπίπτουν στο πεδίο εφαρμογής του άρθρου 15 του κανονισμού (ΕΚ) αριθ. 1829/2003, η οικεία ποικιλία καταχωρίζεται επίσημα μόνο εφόσον τα τρόφιμα ή οι ζωοτροφές που προέρχονται από το υλικό αυτό έχουν εγκριθεί σύμφωνα με τον εν λόγω κανονισμό.
   5.   Οι προϋποθέσεις για την επίσημη καταχώριση που αναφέρεται στην παράγραφο 4 β) καθορίζονται σύμφωνα με τη διαδικασία του άρθρου 19 παράγραφος 2, λαμβανομένων υπόψη των υφιστάμενων επιστημονικών και τεχνικών γνώσεων, και καλύπτουν:

               α)

               τις προϋποθέσεις της επίσημης καταχώρισης, οι οποίες μπορούν ειδικότερα να αφορούν τα στοιχεία διαφοροποίησης, σταθερότητας και επαρκούς ομοιογένειας·

               β)

               τα χαρακτηριστικά που πρέπει οπωσδήποτε να διαπιστώνονται κατά την εξέταση των διαφόρων ειδών·

               γ)

               τις στοιχειώδεις απαιτήσεις για τη διεξαγωγή των εξετάσεων·

               δ)

               τη μέγιστη περίοδο ισχύος της επίσημης καταχώρισης μιας ποικιλίας.

         6.   Σύμφωνα με τη διαδικασία του άρθρου 19 παράγραφος 2, μπορεί:

               —

               να καταρτιστεί σύστημα κοινοποίησης των ποικιλιών ή ειδών ή άλλων υβριδίων ειδών, προς τις αρμόδιες επίσημες υπηρεσίες των κρατών μελών,

               —

               να αποφασιστεί η κατάρτιση και η δημοσίευση κοινού καταλόγου ποικιλιών.

         Άρθρο 8
   Σύνθεση παρτίδας και ταυτοποίηση
   1.   Κατά τη διάρκεια της ανάπτυξης και κατά τη διάρκεια της συγκομιδής ή απομάκρυνσης από το μητρικό υλικό, το πολλαπλασιαστικό υλικό και τα οπωροφόρα δένδρα πρέπει να διατηρούνται σε χωριστές παρτίδες.
   2.   Εάν, κατά τη συσκευασία, την αποθήκευση, τη μεταφορά ή την παράδοση, τοποθετούνται μαζί ή αναμειγνύονται πολλαπλασιαστικό υλικό και οπωροφόρα δένδρα διαφορετικής προέλευσης, ο προμηθευτής τηρεί τα ακόλουθα στοιχεία: σύνθεση της παρτίδας και προέλευση των επιμέρους στοιχείων.
   Άρθρο 9
   Επισήμανση
   1.   Το πολλαπλασιαστικό υλικό και τα οπωροφόρα δένδρα διατίθενται στο εμπόριο μόνο σε επαρκώς ομοιογενείς παρτίδες· στην περίπτωση αυτή:

               α)

               είτε χαρακτηρίζονται ως υλικό CAC και συνοδεύονται από έγγραφο που καταρτίζεται από τον προμηθευτή σύμφωνα με τις ειδικές απαιτήσεις του άρθρου 4· εάν δε εμφαίνεται επίσημη δήλωση στο έγγραφο αυτό, θα χωρίζεται σαφώς από το υπόλοιπο περιεχόμενο του εγγράφου·

               β)

               είτε χαρακτηρίζονται ως μητρικό υλικό, βασικό υλικό πολλαπλασιασμού ή πιστοποιημένο υλικό, και πιστοποιούνται ως τέτοια από την αρμόδια επίσημη υπηρεσία σύμφωνα με τις ειδικές απαιτήσεις του άρθρου 4.
               Στα μέτρα εφαρμογής τα οποία θεσπίζονται σύμφωνα με τη διαδικασία του άρθρου 19 παράγραφος 3 είναι δυνατόν να συμπεριλαμβάνονται απαιτήσεις σχετικά με την επισήμανση ή/και τη σφράγιση και συσκευασία του πολλαπλασιαστικού υλικού ή/και των οπωροφόρων δένδρων.

         2.   Στην περίπτωση λιανικής πώλησης πολλαπλασιαστικού υλικού και οπωροφόρων δένδρων σε μη επαγγελματία τελικό καταναλωτή, οι απαιτήσεις, όσον αφορά την επισήμανση που αναφέρονται στην παράγραφο 1, είναι δυνατόν να περιορίζονται σε κατάλληλες πληροφορίες για το προϊόν.
   3.   Στην περίπτωση πολλαπλασιαστικού υλικού ή οπωροφόρου δένδρου ποικιλίας η οποία έχει τροποποιηθεί γενετικά, κάθε επισήμανση του υλικού και κάθε έγγραφο, επίσημο ή άλλο, που συνοδεύει το υλικό βάσει της παρούσας οδηγίας, αναφέρει σαφώς ότι η ποικιλία έχει τροποποιηθεί γενετικά και κατονομάζει τους γενετικά τροποποιημένους οργανισμούς.
   ΚΕΦΑΛΑΙΟ 5
   ΑΠΑΛΛΑΓΕΣ
   Άρθρο 10
   Τοπική κυκλοφορία
   1.   Τα κράτη μέλη μπορούν να απαλλάσσουν από:

               α)

               την εφαρμογή του άρθρου 9 παράγραφος 1, τους μικροπαραγωγούς των οποίων το σύνολο της παραγωγής και πώλησης πολλαπλασιαστικού υλικού και οπωροφόρων δένδρων προορίζεται για τελική χρήση από πρόσωπα της τοπικής αγοράς που δεν μετέχουν επαγγελματικά στην παραγωγή δένδρων («τοπική κυκλοφορία»)·

               β)

               τους ελέγχους και τις επίσημες επιθεωρήσεις, που προβλέπονται στο άρθρο 13, την τοπική κυκλοφορία πολλαπλασιαστικού υλικού και οπωροφόρων δένδρων που παράγονται από τα ούτως απαλλασσόμενα πρόσωπα.

         2.   Σύμφωνα με τη διαδικασία του άρθρου 19 παράγραφος 2 μπορούν να θεσπίζονται τα μέτρα εφαρμογής σχετικά με άλλες απαιτήσεις που αφορούν τις απαλλαγές που αναφέρονται στην παράγραφο 1 του παρόντος άρθρου, και ιδίως σχετικά με τις έννοιες «μικροπαραγωγοί» και «τοπική αγορά» και τις σχετικές διαδικασίες.
   Άρθρο 11
   Προσωρινές δυσχέρειες προμήθειας
   Σε περίπτωση προσωρινών δυσχερειών προμήθειας πολλαπλασιαστικού υλικού και οπωροφόρων δένδρων που πληρούν τις απαιτήσεις της παρούσας οδηγίας λόγω φυσικών καταστροφών ή απρόβλεπτων περιστάσεων, είναι δυνατόν να θεσπίζονται σύμφωνα με τη διαδικασία του άρθρου 19 παράγραφος 2 μέτρα για την εμπορία των προϊόντων αυτών με λιγότερο αυστηρές απαιτήσεις.
   ΚΕΦΑΛΑΙΟ 6
   ΠΟΛΛΑΠΛΑΣΙΑΣΤΙΚΟ ΥΛΙΚΟ ΚΑΙ ΟΠΩΡΟΦΟΡΑ ΔΕΝΔΡΑ ΠΟΥ ΠΑΡΑΓΟΝΤΑΙ ΣΕ ΤΡΙΤΕΣ ΧΩΡΕΣ
   Άρθρο 12
   1.   Σύμφωνα με τη διαδικασία του άρθρου 19 παράγραφος 2, αποφασίζεται κατά πόσο το πολλαπλασιαστικό υλικό και τα οπωροφόρα δένδρα που έχουν παραχθεί σε μια τρίτη χώρα και παρέχουν τις ίδιες εγγυήσεις όσον αφορά τις υποχρεώσεις του προμηθευτή, την ταυτότητα, τα γνωρίσματα, τις φυτοϋγειονομικές πλευρές, το περιβάλλον καλλιέργειας, τη συσκευασία, τις λεπτομέρειες επιθεώρησης, την επισήμανση και τη σφράγιση, αντιστοιχούν, ως προς όλα αυτά τα σημεία, με το πολλαπλασιαστικό υλικό και τα οπωροφόρα δένδρα που παράγονται στην Κοινότητα και συμφωνούν με τις απαιτήσεις και τους όρους της παρούσας οδηγίας.
   2.   Εν αναμονή των αποφάσεων που αναφέρονται στην παράγραφο 1, τα κράτη μέλη μπορούν, μέχρι τις 31 Δεκεμβρίου 2010, και με την επιφύλαξη των διατάξεων της οδηγίας 2000/29/ΕΚ, να εφαρμόζουν, κατά την εισαγωγή πολλαπλασιαστικού υλικού και οπωροφόρων δένδρων από τρίτες χώρες, όρους τουλάχιστον ισοδύναμους με εκείνους που καθορίζονται σε προσωρινή ή διαρκή βάση, στις ειδικές απαιτήσεις που θεσπίζονται σύμφωνα με το άρθρο 4. Αν οι ειδικές απαιτήσεις δεν προβλέπουν τέτοιους όρους, οι προϋποθέσεις εισαγωγής πρέπει να είναι τουλάχιστον ισοδύναμες με τις ισχύουσες επί της παραγωγής του οικείου κράτους μέλους.
   Σύμφωνα με τη διαδικασία του άρθρου 19 παράγραφος 2, η ημερομηνία που αναφέρεται στο πρώτο εδάφιο της παρούσας παραγράφου μπορεί να παρατείνεται για τις διάφορες τρίτες χώρες, εν αναμονή των αποφάσεων που αναφέρονται στην παράγραφο 1 του παρόντος άρθρου.
   Το πολλαπλασιαστικό υλικό και τα οπωροφόρα δένδρα που εισάγονται από ένα κράτος μέλος σύμφωνα με απόφαση που έλαβε το εν λόγω κράτος μέλος δυνάμει του πρώτου εδαφίου, δεν υπόκεινται σε κανένα περιορισμό εμπορίας στα άλλα κράτη μέλη, όσον αφορά τα στοιχεία που αναφέρονται στην παράγραφο 1.
   ΚΕΦΑΛΑΙΟ 7
   ΜΕΤΡΑ ΕΛΕΓΧΟΥ
   Άρθρο 13
   Επίσημη επιθεώρηση
   1.   Τα κράτη μέλη μεριμνούν ώστε το πολλαπλασιαστικό υλικό και τα οπωροφόρα δένδρα να επιθεωρούνται επισήμως κατά τη διάρκεια της παραγωγής και της εμπορίας τους προκειμένου να διαπιστώνεται η τήρηση των απαιτήσεων και των όρων της παρούσας οδηγίας. Προς το σκοπό αυτό, η υπεύθυνη δημόσια υπηρεσία έχει ελεύθερη πρόσβαση στο σύνολο των εγκαταστάσεων των προμηθευτών σε κάθε εύλογη χρονική στιγμή.
   2.   Οι υπεύθυνες δημόσιες υπηρεσίες μπορούν, σύμφωνα με την εθνική νομοθεσία, να αναθέτουν την εκτέλεση των καθηκόντων τους που αναφέρονται στην παρούσα οδηγία, υπό την εξουσία και τον έλεγχό τους, σε οποιοδήποτε νομικό πρόσωπο, δημοσίου ή ιδιωτικού δικαίου, το οποίο έχει αναλάβει, δυνάμει του επισήμως εγκριθέντος καταστατικού του, αποκλειστικώς ειδικά καθήκοντα δημοσίου συμφέροντος, υπό τον όρο ότι το νομικό αυτό πρόσωπο και τα μέλη του δεν αποκομίζουν κανένα προσωπικό όφελος από τα αποτελέσματα των μέτρων που λαμβάνουν.
   Σύμφωνα με τη διαδικασία του άρθρου 19 παράγραφος 2, μπορεί να εγκρίνεται οποιοδήποτε άλλο νομικό πρόσωπο που ιδρύεται για λογαριασμό μιας από τις υπεύθυνες δημόσιες υπηρεσίες και το οποίο ενεργεί υπό την εποπτεία και τον έλεγχο της υπηρεσίας αυτής, υπό τον όρο ότι το νομικό αυτό πρόσωπο δεν προσπορίζεται κανένα προσωπικό όφελος από τα αποτελέσματα των μέτρων που λαμβάνει.
   Τα κράτη μέλη κοινοποιούν στην Επιτροπή τις υπεύθυνες δημόσιες υπηρεσίες τους. Η Επιτροπή διαβιβάζει τις πληροφορίες αυτές προς τα άλλα κράτη μέλη.
   3.   Οι λεπτομέρειες εφαρμογής της παραγράφου 1 καθορίζονται σύμφωνα με τη διαδικασία του άρθρου 19 παράγραφος 2. Οι εν λόγω λεπτομέρειες είναι ανάλογες με την κατηγορία του συγκεκριμένου υλικού.
   Άρθρο 14
   Κοινοτική παρακολούθηση
   1.   Οι δοκιμές και αναλύσεις επί δειγμάτων διεξάγονται στα κράτη μέλη σε δείγματα προκειμένου να ελεγχθεί ότι το πολλαπλασιαστικό υλικό οπωροφόρων φυτών πληροί τις απαιτήσεις και τους όρους της παρούσας οδηγίας, περιλαμβανομένων και εκείνων που αφορούν την υγεία των φυτών. Η Επιτροπή μπορεί να διοργανώνει επιθεωρήσεις των δοκιμών και αναλύσεων επί δειγμάτων από εκπροσώπους των κρατών μελών και της Επιτροπής.
   2.   Οι κοινοτικές συγκριτικές δοκιμές και αναλύσεις επί δειγμάτων είναι δυνατόν να διεξάγονται εντός της Κοινότητας για τους εκ των υστέρων ελέγχους δειγμάτων πολλαπλασιαστικού υλικού οπωροφόρων φυτών που διατίθενται στην εμπορία σύμφωνα με τις διατάξεις της παρούσας οδηγίας, ανεξαρτήτως του υποχρεωτικού ή προαιρετικού χαρακτήρα τους, περιλαμβανομένων και εκείνων που αφορούν την υγεία των φυτών. Οι συγκριτικές δοκιμές και αναλύσεις επί δειγμάτων δύνανται να περιλαμβάνουν τα ακόλουθα:

               —

               πολλαπλασιαστικό υλικό ή οπωροφόρα δένδρα που παράγονται σε τρίτες χώρες,

               —

               πολλαπλασιαστικό υλικό ή οπωροφόρα δένδρα κατάλληλα για βιολογικές καλλιέργειες,

               —

               πολλαπλασιαστικό υλικό ή οπωροφόρα δένδρα που διατίθενται στο εμπόριο σε σχέση με μέτρα για τη διατήρηση της γενετικής ποικιλίας.

         3.   Οι συγκριτικές δοκιμές και αναλύσεις επί δειγμάτων που αναφέρονται στην παράγραφο 2 χρησιμοποιούνται για την εναρμόνιση των τεχνικών μεθόδων εξέτασης του πολλαπλασιαστικού υλικού και των οπωροφόρων δένδρων και για τον έλεγχο της τήρησης των όρων που οφείλει να πληροί το υλικό.
   4.   Η Επιτροπή, ενεργώντας σύμφωνα με τη διαδικασία του άρθρου 19 παράγραφος 2, προβαίνει στους απαραίτητους διακανονισμούς για τη διεξαγωγή των συγκριτικών δοκιμών και αναλύσεων επί δειγμάτων. Η Επιτροπή ενημερώνει την επιτροπή του άρθρου 19 παράγραφος 2 σχετικά με τους τεχνικούς διακανονισμούς για τη διεξαγωγή των δοκιμών και αναλύσεων επί δειγμάτων και τα αποτελέσματά τους. Όταν ανακύπτουν προβλήματα υγείας των φυτών, η Επιτροπή απευθύνει κοινοποίηση προς τη μόνιμη επιτροπή για την υγεία των φυτών.
   5.   Η Κοινότητα δύναται να συνεισφέρει οικονομικά στη διεξαγωγή των προβλεπόμενων από τις παραγράφους 2 και 3 δοκιμών και αναλύσεων επί δειγμάτων.
   Η οικονομική συνεισφορά δεν υπερβαίνει τις ετήσιες πιστώσεις που έχει εγκρίνει η αρμόδια για τον προϋπολογισμό αρχή.
   6.   Οι δοκιμές και αναλύσεις επί δειγμάτων για τις οποίες μπορεί να χορηγηθεί κοινοτική οικονομική συνεισφορά και οι λεπτομέρειες χορήγησής της καθορίζονται σύμφωνα με την προβλεπόμενη από το άρθρο 19 παράγραφος 2 διαδικασία.
   7.   Οι προβλεπόμενες από τις παραγράφους 2 και 3 δοκιμές και αναλύσεις επί δειγμάτων επιτρέπεται να εκτελούνται μόνον από δημόσιες αρχές ή από νομικά πρόσωπα που ενεργούν υπό την ευθύνη του κράτους.
   Άρθρο 15
   Κοινοτικοί έλεγχοι στα κράτη μέλη
   1.   Εάν παρίσταται ανάγκη, εμπειρογνώμονες της Επιτροπής μπορούν να πραγματοποιούν, σε συνεργασία με τις υπεύθυνες δημόσιες υπηρεσίες των κρατών μελών, επιτόπιους ελέγχους, ώστε να διασφαλίζεται η ενιαία εφαρμογή της παρούσας οδηγίας, και συγκεκριμένα για να ελέγχουν εάν οι προμηθευτές συμμορφώνονται πράγματι με τις απαιτήσεις της. Το κράτος μέλος, στο έδαφος του οποίου διεξάγεται ο έλεγχος, παρέχει στους εμπειρογνώμονες κάθε αναγκαία βοήθεια για την εκτέλεση των καθηκόντων τους. Η Επιτροπή ενημερώνει τα κράτη μέλη για τα αποτελέσματα των ερευνών αυτών.
   2.   Οι λεπτομέρειες εφαρμογής της παραγράφου 1 θεσπίζονται σύμφωνα με τη διαδικασία του άρθρου 19 παράγραφος 2.
   Άρθρο 16
   Ενέργειες παρακολούθησης της εφαρμογής από τα κράτη μέλη
   1.   Τα κράτη μέλη μεριμνούν ώστε το πολλαπλασιαστικό υλικό και τα οπωροφόρα δένδρα που παράγονται στο έδαφός τους και προορίζονται για εμπορία να πληρούν τις απαιτήσεις της παρούσας οδηγίας.
   2.   Εάν, κατά την επίσημη επιθεώρηση που αναφέρεται στο άρθρο 13 ή κατά τις δοκιμές που αναφέρονται στο άρθρο 14, διαπιστώνεται ότι το πολλαπλασιαστικό υλικό ή τα οπωροφόρα δένδρα που διατίθενται στο εμπόριο δεν πληρούν τις απαιτήσεις της παρούσας οδηγίας, η υπεύθυνη δημόσια υπηρεσία του οικείου κράτους μέλους λαμβάνει κάθε απαραίτητο μέτρο ώστε να εξασφαλίσει τη συμμόρφωσή τους με τις απαιτήσεις αυτές, ή, εάν τούτο είναι αδύνατο, την απαγόρευση της εμπορίας στην Κοινότητα του συγκεκριμένου πολλαπλασιαστικού υλικού και των συγκεκριμένων οπωροφόρων δένδρων.
   3.   Εάν διαπιστωθεί ότι το πολλαπλασιαστικό υλικό ή τα οπωροφόρα δένδρα που διαθέτει στο εμπόριο ένας προμηθευτής δεν πληρούν τις απαιτήσεις και τους όρους της παρούσας οδηγίας, το οικείο κράτος μέλος μεριμνά ώστε να λαμβάνονται τα κατάλληλα μέτρα έναντι του προμηθευτή αυτού. Εάν απαγορευθεί στον εν λόγω προμηθευτή η εμπορία πολλαπλασιαστικού υλικού και οπωροφόρων δένδρων, το κράτος μέλος ενημερώνει την Επιτροπή και τις αρμόδιες εθνικές υπηρεσίες των κρατών μελών.
   4.   Κάθε μέτρο που έχει ληφθεί σύμφωνα με την παράγραφο 3 αίρεται από τη στιγμή που διαπιστώνεται με ικανοποιητική βεβαιότητα ότι το πολλαπλασιαστικό υλικό ή τα οπωροφόρα δένδρα που προορίζονται για εμπορία από τον προμηθευτή πρόκειται, στο μέλλον, να πληρούν τις απαιτήσεις και τους όρους της παρούσας οδηγίας.
   ΚΕΦΑΛΑΙΟ 8
   ΓΕΝΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
   Άρθρο 17
   Ρήτρα ελεύθερης κυκλοφορίας
   1.   Το πολλαπλασιαστικό υλικό και τα οπωροφόρα δένδρα που πληρούν τις απαιτήσεις και τους όρους της παρούσας οδηγίας δεν υπόκεινται σε περιορισμούς όσον αφορά τον προμηθευτή, τα φυτοϋγειονομικά θέματα, το περιβάλλον ανάπτυξης και τις λεπτομέρειες επιθεώρησης, εκτός από εκείνους που προβλέπει η παρούσα οδηγία.
   2.   Όσον αφορά το πολλαπλασιαστικό υλικό και τα οπωροφόρα δένδρα των γενών και των ειδών που αναφέρονται στο παράρτημα Ι, τα κράτη μέλη αποφεύγουν να επιβάλουν αυστηρότερους όρους ή περιορισμούς εμπορίας, εκτός εκείνων που προβλέπονται στην παρούσα οδηγία ή στις ειδικές απαιτήσεις οι οποίες καθορίζονται σύμφωνα με το άρθρο 4 ή των υφιστάμενων στις 28 Απριλίου 1992, ανάλογα με την περίπτωση.
   Άρθρο 18
   Τροποποιήσεις και προσαρμογή των παραρτημάτων
   Η Επιτροπή έχει τη δυνατότητα, σύμφωνα με τη διαδικασία του άρθρου 19 παράγραφος 3, να τροποποιεί το παράρτημα Ι, προσαρμόζοντάς το στην εξέλιξη της επιστημονικής και τεχνικής γνώσης.
   Άρθρο 19
   Επιτροπή
   1.   Η Επιτροπή επικουρείται από τη μόνιμη επιτροπή για το πολλαπλασιαστικό υλικό και τα φυτά των γενών και ειδών των οπωρών, η οποία αναφέρεται στο εξής ως «επιτροπή».
   2.   Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 4 και 7 της απόφασης 1999/468/ΕΚ.
   Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε ένα μήνα.
   3.   Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 5 και 7 της απόφασης 1999/468/ΕΚ.
   Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ ορίζεται τρίμηνη.
   4.   Η επιτροπή θεσπίζει τον εσωτερικό κανονισμό της.
   Άρθρο 20
   Μεταφορά στο εθνικό δίκαιο
   1.   Τα κράτη μέλη θεσπίζουν και δημοσιεύουν, μέχρι τις 31 Μαρτίου 2010, τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς το άρθρο 1 παράγραφοι 2 και 3, τα άρθρα 2, 3, 5, 6, το άρθρο 7 παράγραφοι 2, 3 και 4, το άρθρο 9 παράγραφος 3, το άρθρο 12 παράγραφος 2, το άρθρο 13 παράγραφος 1, και τα άρθρα 16 και 21. Ανακοινώνουν αμέσως στην Επιτροπή το κείμενο των εν λόγω διατάξεων καθώς και τον πίνακα αντιστοιχίας μεταξύ αυτών των διατάξεων και της παρούσας οδηγίας.
   Εφαρμόζουν τις διατάξεις αυτές από τις 30 Σεπτεμβρίου 2012.
   2.   Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Περιλαμβάνουν επίσης δήλωση που διευκρινίζει ότι οι αναφορές που υπάρχουν σε ισχύουσες νομοθετικές, κανονιστικές και διοικητικές διατάξεις στην οδηγία που καταργείται με την παρούσα οδηγία, ερμηνεύονται ως αναφορές στην παρούσα οδηγία. Ο τρόπος της αναφοράς και η διατύπωση της δήλωσης καθορίζονται από τα κράτη μέλη.
   3.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 21
   Μεταβατικά μέτρα
   Τα κράτη μέλη έχουν τη δυνατότητα, έως τις 31 Δεκεμβρίου 2018, να επιτρέψουν την εμπορία στο έδαφός τους πολλαπλασιαστικού υλικού και οπωροφόρων δένδρων που προέρχονται από μητρικά φυτά τα οποία υπήρχαν πριν από τις 30 Σεπτεμβρίου 2012 και έχουν πιστοποιηθεί επίσημα ή πληρούν τις προϋποθέσεις να χαρακτηρισθούν ως υλικό CAC πριν από τις 31 Δεκεμβρίου 2018. Το εν λόγω πολλαπλασιαστικό υλικό και οπωροφόρα δένδρα, όταν διατίθενται στο εμπόριο, περιέχουν στην επισήμανση και/ή το έγγραφο ένδειξη, η οποία παραπέμπει στο παρόν άρθρο. Μετά τις 31 Δεκεμβρίου 2018, το πολλαπλασιαστικό υλικό και τα οπωροφόρα δένδρα είναι δυνατόν να διατίθενται στο εμπόριο εφόσον πληρούν τις απαιτήσεις της παρούσας οδηγίας.
   Άρθρο 22
   Κατάργηση
   1.   Η οδηγία 92/34/ΕΟΚ, όπως τροποποιήθηκε με τις πράξεις που εμφαίνονται στο παράρτημα ΙΙ μέρος A, καταργείται από τις 30 Σεπτεμβρίου 2012, με την επιφύλαξη των υποχρεώσεων των κρατών μελών όσον αφορά τις προθεσμίες μεταφοράς στο εθνικό δίκαιο και εφαρμογής των οδηγιών που εμφαίνονται στο παράρτημα ΙΙ μέρος B.
   2.   Οι παραπομπές στην καταργούμενη οδηγία θεωρούνται ότι γίνονται στην παρούσα οδηγία και διαβάζονται σύμφωνα με τον πίνακα αντιστοιχίας που παρατίθεται στο παράρτημα ΙΙΙ.
   Άρθρο 23
   Έναρξη ισχύος
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 24
   Η παρούσα οδηγία απευθύνεται στα κράτη μέλη.

      Βρυξέλλες, 29 Σεπτεμβρίου 2008.

            Για το Συμβούλιο

            Ο Πρόεδρος

         M. BARNIER

      (1)  Γνώμη που διατυπώθηκε στις 11 Δεκεμβρίου 2007 (δεν έχει δημοσιευθεί ακόμη στην Επίσημη Εφημερίδα).

      (2)  ΕΕ L 157 της 10.6.1992, σ. 10.

      (3)  Βλέπε παράρτημα ΙΙ μέρος Α.

      (4)  ΕΕ L 169 της 10.7.2000, σ. 1.

      (5)  ΕΕ L 106 της 17.4.2001, σ. 1.

      (6)  ΕΕ L 268 της 18.10.2003, σ. 1.

      (7)  ΕΕ L 184 της 17.7.1999, σ. 23.

      ΠΑΡΑΡΤΗΜΑ Ι
      Κατάλογος των γενών και ειδών στα οποία εφαρμόζεται η παρούσα οδηγία

                     Castanea sativa Mill.

                     Citrus L.

                     Corylus avellana L.

                     Cydonia oblonga Mill.

                     Ficus carica L.

                     Fortunella Swingle

                     Fragaria L.

                     Juglans regia L.

                     Malus Mill.

                     Olea europaea L.

                     Pistacia vera L.

                     Poncirus Raf.

                     Prunus amygdalus Batsch

                     Prunus armeniaca L.

                     Prunus avium (L.) L.

                     Prunus cerasus L.

                     Prunus domestica L.

                     Prunus persica (L.) Batsch

                     Prunus salicina Lindley

                     Pyrus L.

                     Ribes L.

                     Rubus L.

                     Vaccinium L.

      ΠΑΡΑΡΤΗΜΑ ΙΙ
      ΜΕΡΟΣ A
      Καταργούμενη οδηγία με τις διαδοχικές τροποποιήσεις της

         (που αναφέρονται στο άρθρο 22)

                  Οδηγία 92/34/ΕΟΚ του Συμβουλίου
                  (ΕΕ L 157 της 10.6.1992, σ. 10)

                  Απόφαση 93/401/ΕΟΚ της Επιτροπής
                  (ΕΕ L 177 της 21.7.1993, σ. 28)

                  Απόφαση 94/150/ΕΚ της Επιτροπής
                  (ΕΕ L 66 της 10.3.1994, σ. 31)

                  Απόφαση 95/26/ΕΚ της Επιτροπής
                  (ΕΕ L 36 της 16.2.1995, σ. 36)

                  Απόφαση 97/110/ΕΚ της Επιτροπής
                  (ΕΕ L 39 της 8.2.1997, σ. 22)

                  Απόφαση 1999/30/ΕΚ της Επιτροπής
                  (ΕΕ L 8 της 14.1.1999, σ. 30)

                  Απόφαση 2002/112/ΕΚ της Επιτροπής
                  (ΕΕ L 41 της 13.2.2002, σ. 44)

                  Κανονισμός (ΕΚ) αριθ. 806/2003 του Συμβουλίου
                  (ΕΕ L 122 της 16.5.2003, σ. 1)

                  Μόνο το σημείο 7 του παραρτήματος ΙΙ και το σημείο 28 του παραρτήματος ΙΙΙ

                  Οδηγία 2003/61/ΕΚ του Συμβουλίου
                  (ΕΕ L 165 της 3.7.2003, σ. 23)

                  Μόνο το άρθρο 1 παράγραφος 5

                  Οδηγία 2003/111/ΕΚ της Επιτροπής
                  (ΕΕ L 311 της 27.11.2003, σ. 12)

                  Απόφαση 2005/54/ΕΚ της Επιτροπής
                  (ΕΕ L 22 της 26.1.2005, σ. 16).

                  Απόφαση 2007/776/ΕΚ της Επιτροπής
                  (ΕΕ L 312 της 30.11.2007, σ. 48)

            ΜΕΡΟΣ Β
      Κατάλογος των προθεσμιών για τη μεταφορά στο εθνικό δίκαιο και την εφαρμογή

         (που αναφέρονται στο άρθρο 22)

                  Οδηγία

                  Προθεσμία για τη μεταφορά

                  Ημερομηνία εφαρμογής

                  92/34/ΕΟΚ

                  31 Δεκεμβρίου 1992

                  31 Δεκεμβρίου 1992 (1)

                  2003/61/ΕΚ

                  10 Οκτωβρίου 2003

                  2003/111/ΕΚ

                  31 Οκτωβρίου 2004

         (1)  Όσον αφορά τα άρθρα 5 έως 11, 14, 15, 17, 19 και 24, η ημερομηνία εφαρμογής για κάθε γένος ή είδος που αναφέρεται στο παράρτημα II καθορίζεται με τη διαδικασία του άρθρου 21, κατά τη σύνταξη του δελτίου που αναφέρεται στο άρθρο 4 (βλέπε άρθρο 26 παράγραφος 2 της οδηγίας 92/34/ΕΟΚ).

      ΠΑΡΑΡΤΗΜΑ ΙΙΙ
      Πίνακας αντιστοιχίας

                  Οδηγία 92/34/ΕΟΚ

                  Παρούσα οδηγία

                  Άρθρο 1 παράγραφος 1

                  Άρθρο 1 παράγραφος 1

                  Άρθρο 1 παράγραφος 2

                  —

                  Άρθρο 1 παράγραφος 3

                  Άρθρο 18 τροποποιημένο

                  —

                  Άρθρο 1 παράγραφοι 2 και 3

                  Άρθρο 2

                  Άρθρο 1 παράγραφος 4

                  Άρθρο 3 στοιχεία α) και β)

                  Άρθρο 2 παράγραφοι 1 και 2

                  —

                  Άρθρο 2 παράγραφοι 3 και 4

                  Άρθρο 3 στοιχεία γ) έως στ)

                  Άρθρο 2 παράγραφοι 5 έως 8 τροποποιημένες

                  Άρθρο 3 στοιχεία ζ) έως η)

                  —

                  Άρθρο 3 στοιχεία θ) έως ι)

                  Άρθρο 2 παράγραφοι 9 και 10 τροποποιημένες

                  Άρθρο 3 στοιχείο ια) σημεία i) και ii)

                  Άρθρο 2 παράγραφος 11

                  Άρθρο 3 στοιχείο ια) εν μέρει

                  Άρθρο 13 παράγραφος 2 τροποποιημένη

                  Άρθρο 3 στοιχεία ιβ) και ιγ)

                  Άρθρο 2 παράγραφοι 12 και 13

                  Άρθρο 3 στοιχείο ιδ)

                  —

                  Άρθρο 3 στοιχείο ιε)

                  Άρθρο 2 παράγραφος 14

                  Άρθρο 3 στοιχείο ιστ)

                  —

                  Άρθρο 4 παράγραφος 1

                  Άρθρο 4 τροποποιημένο

                  Άρθρο 4 παράγραφος 2

                  —

                  Άρθρο 5

                  —

                  —

                  Άρθρο 5

                  Άρθρο 6

                  —

                  —

                  Άρθρο 6

                  Άρθρο 7

                  Άρθρο 15

                  Άρθρο 8 παράγραφοι 1 και 2

                  Άρθρο 3 παράγραφος 1 στοιχεία α) και β) τροποποιημένα

                  —

                  Άρθρο 3 παράγραφος 2

                  —

                  Άρθρο 3 παράγραφος 3

                  Άρθρο 8 παράγραφος 3

                  Άρθρο 3 παράγραφος 4 τροποποιημένη

                  Άρθρο 9 παράγραφος 1

                  Άρθρο 7 παράγραφος 1

                  —

                  Άρθρο 7 παράγραφος 2

                  Άρθρο 9 παράγραφος 2 σημεία i) και ii)

                  Άρθρο 7 παράγραφος 3 στοιχεία α) και β) τροποποιημένα

                  Άρθρο 9 παράγραφος 2 τελική διάταξη

                  Άρθρο 7 παράγραφος 4 τροποποιημένη

                  Άρθρο 9 παράγραφος 3

                  Άρθρο 7 παράγραφος 5

                  Άρθρο 9 παράγραφος 4

                  —

                  Άρθρο 9 παράγραφος 5

                  Άρθρο 7 παράγραφος 6

                  Άρθρο 9 παράγραφος 6

                  Άρθρο 7 παράγραφος 7

                  Άρθρο 10 παράγραφοι 1 και 2

                  Άρθρο 8 παράγραφοι 1 και 2 τροποποιημένες

                  Άρθρο 10 παράγραφος 3

                  —

                  Άρθρο 11

                  Άρθρο 9 τροποποιημένο

                  Άρθρο 12

                  Άρθρο 10

                  Άρθρο 13

                  Άρθρο 11 τροποποιημένο

                  Άρθρο 14

                  Άρθρο 17 παράγραφος 1

                  Άρθρο 15

                  Άρθρο 17 παράγραφος 2 τροποποιημένη

                  Άρθρο 16

                  Άρθρο 12

                  Άρθρο 17

                  Άρθρο 13 παράγραφος 1 τροποποιημένη

                  Άρθρο 18

                  Άρθρο 13 παράγραφος 3 τροποποιημένη

                  Άρθρο 19 παράγραφος 1

                  Άρθρο 16 παράγραφος 2

                  Άρθρο 19 παράγραφος 2

                  Άρθρο 16 παράγραφος 3

                  Άρθρο 19 παράγραφος 3

                  Άρθρο 16 παράγραφος 4

                  Άρθρο 20

                  Άρθρο 14

                  Άρθρο 21 παράγραφοι 1 και 2

                  Άρθρο 19 παράγραφοι 1 και 2

                  Άρθρο 21 παράγραφος 3

                  Άρθρο 19 παράγραφος 4

                  Άρθρο 22 παράγραφοι 1 και 2

                  Άρθρο 19 παράγραφοι 1 και 3

                  Άρθρο 23

                  —

                  Άρθρο 24 παράγραφος 1

                  Άρθρο 16 παράγραφος 1

                  Άρθρο 24 παράγραφος 2

                  —

                  Άρθρο 25

                  —

                  Άρθρο 26

                  Άρθρο 20

                  —

                  Άρθρο 21

                  —

                  Άρθρο 22

                  —

                  Άρθρο 23

                  Άρθρο 27

                  Άρθρο 24

                  Παράρτημα I

                  —

                  Παράρτημα ΙΙ

                  Παράρτημα I

                  —

                  Παραρτήματα ΙΙ και ΙΙΙ


title: Οδηγία 2007/4/ΕΚ της Επιτροπής, της 2ας Φεβρουαρίου 2007 , για την τροποποίηση, με σκοπό την προσαρμογή του στην τεχνική πρόοδο, του παραρτήματος ΙΙ της οδηγίας 96/73/ΕΚ του Ευρωπαϊκού Κοινοβουλίου και του Συμβουλίου περί ορισμένων μεθόδων ποσοτικής αναλύσεως διμερών μειγμάτων υφανσίμων ινών (Κείμενο που παρουσιάζει ενδιαφέρον για τον ΕΟΧ )

text:
               3.2.2007

               EL

               Επίσημη Εφημερίδα της Ευρωπαϊκής Ένωσης

               L 28/14

      ΟΔΗΓΊΑ 2007/4/ΕΚ ΤΗΣ ΕΠΙΤΡΟΠΉΣ

   της 2ας Φεβρουαρίου 2007
   για την τροποποίηση, με σκοπό την προσαρμογή του στην τεχνική πρόοδο, του παραρτήματος ΙΙ της οδηγίας 96/73/ΕΚ του Ευρωπαϊκού Κοινοβουλίου και του Συμβουλίου περί ορισμένων μεθόδων ποσοτικής αναλύσεως διμερών μειγμάτων υφανσίμων ινών
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 96/73/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1996, περί ορισμένων μεθόδων ποσοτικής αναλύσεως διμερών μειγμάτων υφανσίμων ινών (1), και ιδίως το άρθρο 5 παράγραφος 2,
   Εκτιμώντας τα ακόλουθα:

               (1)

               Η οδηγία 96/74/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1996, περί των ονομασιών των υφανσίμων (2), προβλέπει την υποχρεωτική αναγραφή της σύνθεσης των κλωστοϋφαντουργικών προϊόντων ως προς τις ίνες και την εξακρίβωση της συμφωνίας αυτών των προϊόντων με τις ενδείξεις της ετικέτας με σχετική ανάλυση.

               (2)

               Η οδηγία 96/73/ΕΚ προβλέπει ομοιόμορφες μεθόδους για την ποσοτική ανάλυση των διμερών μειγμάτων υφανσίμων ινών.

               (3)

               Με βάση τα πρόσφατα πορίσματα της τεχνικής ομάδας εργασίας, η οδηγία 96/74/ΕΚ προσαρμόστηκε στην τεχνική πρόοδο, με την προσθήκη της ίνας ελαστολεφίνη στον κατάλογο των ινών που παρατίθενται στα παραρτήματα Ι και ΙΙ της εν λόγω οδηγίας.

               (4)

               Επομένως, πρέπει να καθοριστούν ομοιόμορφες μέθοδοι δοκιμών για την ίνα ελαστολεφίνη.

               (5)

               Επομένως, η οδηγία 96/73/ΕΚ πρέπει να τροποποιηθεί αναλόγως.

               (6)

               Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής για τον τομέα των οδηγιών των σχετικών με τις ονομασίες και την επισήμανση των κλωστοϋφαντουργικών προϊόντων,

         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το παράρτημα ΙΙ της οδηγίας 96/73/ΕΚ τροποποιείται σύμφωνα με το παράρτημα της παρούσας οδηγίας.
   Άρθρο 2
   1.   Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που απαιτούνται για τη συμμόρφωση με την παρούσα οδηγία το αργότερο έως τις 2 Φεβρουαρίου 2008. Ανακοινώνουν αμέσως στην Επιτροπή το κείμενο των εν λόγω διατάξεων και τον πίνακα αντιστοιχίας μεταξύ αυτών των διατάξεων και της παρούσας οδηγίας.
   Όταν τα κράτη μέλη θεσπίζουν τις ανωτέρω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής αποφασίζεται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.

      Βρυξέλλες, 2 Φεβρουαρίου 2007.

            Για την Επιτροπή

         Günter VERHEUGEN

            Αντιπρόεδρος

      (1)  ΕΕ L 32 της 3.2.1997, σ. 1. Οδηγία όπως τροποποιήθηκε τελευταία με την οδηγία 2006/2/ΕΚ της Επιτροπής (ΕΕ L 5 της 10.1.2006, σ. 10).

      (2)  ΕΕ L 32 της 3.2.1997, σ. 38. Οδηγία όπως τροποποιήθηκε τελευταία με την οδηγία 2006/3/ΕΚ της Επιτροπής (ΕΕ L 5 της 10.1.2006, σ. 14).

      ΠΑΡΑΡΤΗΜΑ
      Το παράρτημα II της οδηγίας 96/73/ΕΚ τροποποιείται ως εξής:

                  1.

                  Το κεφάλαιο Ι, τμήμα Ι τροποποιείται ως εξής:

                              α)

                              Στο σημείο Ι.3 «Αναγκαίο υλικό» προστίθενται οι ακόλουθες σειρές:

                                          «I.3.2.4

                                          Ακετόνη.

                                          I.3.2.5

                                          Ορθοφωσφορικό οξύ

                                          I.3.2.6

                                          Ουρία

                                          I.3.2.7

                                          Διττανθρακικό νάτριο».

                              β)

                              Το σημείο I.6 «Προκατεργασία του δείγματος δοκιμής» αντικαθίσταται από το ακόλουθο κείμενο:
                              «Όταν μία ουσία δεν λαμβάνεται υπόψη στον υπολογισμό των εκατοστιαίων αναλογιών (άρθρο 12 παράγραφος 3 της οδηγίας 96/74/ΕΚ του Ευρωπαϊκού Κοινοβουλίου και του Συμβουλίου, της 16ης Δεκεμβρίου 1996, περί των ονομασιών των υφανσίμων), πρέπει να απομακρύνεται πρώτα με κατάλληλη μέθοδο η οποία δεν έχει επίδραση σε κανένα από τα ινώδη συστατικά.
                              Για το σκοπό αυτό τα μη ινώδη υλικά, που μπορούν να εκχυλισθούν με πετρελαϊκό αιθέρα και με νερό, απομακρύνονται με κατεργασία του ξηρανθέντος στον αέρα δείγματος δοκιμής στη συσκευή εκχύλισης Soxhlet, με ελαφρό πετρελαϊκό αιθέρα επί μία ώρα και με ρυθμό τουλάχιστον 6 κύκλους ανά ώρα. Εξατμίζεται ο πετρελαϊκός αιθέρας του δείγματος, το οποίο στη συνέχεια εκχυλίζεται με απευθείας κατεργασία η οποία συνίσταται στη διαβροχή του δοκιμίου με νερό στη θερμοκρασία περιβάλλοντος επί μία ώρα και ακολούθως στη διαβροχή του με νερό στους 65 ± 5 °C επί μία ώρα επιπλέον, αναδεύοντας το υγρό κατά διαστήματα. Αναλογία υγρού: δοκιμίου 100:1. Απομακρύνεται η περίσσεια του νερού του δείγματος διά πιέσεως, εφαρμογής κενού ή φυγοκεντρίσεως και αφήνεται στη συνέχεια το δείγμα να ξηρανθεί στον αέρα.
                              Στην περίπτωση της ελαστολεφίνης ή των μειγμάτων ινών που περιέχουν ελαστολεφίνη και άλλες ίνες (μαλλί, τρίχες ζώων, μετάξι, βαμβάκι, λινάρι, κάνναβη, γιούτα, αβάκα, άλφα, κόϊρ (ίνα κοκοφοίνικα), σπαρτόινα, ραμί, σιζάλ, ίνες χαλκαμμωνίας, μοντάλ, πρωτεϊνικές ίνες, βισκόζη, ακρυλικές ίνες, πολυαμιδικές ίνες ή νάιλον, πολυεστερικές ίνες και ελαστοπολυεστέρα) η διαδικασία που περιγράφεται ανωτέρω τροποποιείται ελαφρά, δηλαδή ο πετρελαϊκός αιθέρας αντικαθίσταται από ακετόνη.
                              Στην περίπτωση μειγμάτων ινών που περιέχουν ελαστολεφίνη και οξεικές ίνες εφαρμόζεται η ακόλουθη διαδικασία ως προκατεργασία. Το δοκίμιο εκχυλίζεται για 10 λεπτά σε 80 °C με διάλυμα που περιέχει 25 g/l 50 % ορθοφωσφορικού οξέος και 50 g/l ουρίας. Αναλογία υγρού: δοκιμίου 100:1. Το δοκίμιο ξεπλένεται με νερό, στη συνέχεια στραγγίζεται και πλένεται με διάλυμα διττανθρακικού νατρίου 0,1 %, και τέλος πλένεται προσεκτικά με νερό.
                              Στην περίπτωση κατά την οποία οι μη ινώδεις ύλες δεν δύνανται να εκχυλισθούν με τον πετρελαϊκό αιθέρα και το νερό, πρέπει για την απομάκρυνσή τους να αντικατασταθεί η μέθοδος του νερού, η οποία περιγράφεται ανωτέρω, με την κατάλληλη μέθοδο η οποία δεν αλλοιώνει ουσιωδώς κανένα από τα ινώδη συστατικά. Εντούτοις, για ορισμένες φυσικές φυτικές αλεύκαστες ίνες, π.χ. γιούτα, κόϊρ (ίνα κοκοφοίνικα), πρέπει να σημειωθεί ότι η κανονική προκατεργασία με πετρελαϊκό αιθέρα και νερό δεν απομακρύνει όλες τις μη ινώδεις φυσικές ουσίες· παρά ταύτα δεν εφαρμόζονται συμπληρωματικές προκατεργασίες, εφόσον το δείγμα δεν περιέχει ύλες επεξεργασίας αδιάλυτες σε πετρελαϊκό αιθέρα και νερό.
                              Στις εκθέσεις της αναλύσεως περιγράφονται κατά λεπτομερή τρόπο οι μέθοδοι προκατεργασίας που χρησιμοποιήθηκαν.».

                  2.

                  Το κεφάλαιο 2 τροποποιείται ως εξής:

                              α)

                              Οι ιδιαίτερες μέθοδοι — Ο συγκεντρωτικός πίνακας αντικαθίσταται από τον ακόλουθο:
                              «2.   ΙΔΙΑΙΤΕΡΕΣ ΜΕΘΟΔΟΙ — ΣΥΓΚΕΝΤΡΩΤΙΚΟΣ ΠΙΝΑΚΑΣ

                                          Μέθοδοι

                                          Πεδίο εφαρμογής

                                          Αντιδραστήριο

                                          Διαλυτό συστατικό

                                          Αδιάλυτο συστατικό

                                          αριθ. 1

                                          Οξεικές ίνες

                                          Ορισμένες άλλες ίνες

                                          Ακετόνη

                                          αριθ. 2

                                          Ορισμένες πρωτεϊνικές ίνες

                                          Ορισμένες άλλες ίνες

                                          Υποχλωριώδες άλας

                                          αριθ. 3

                                          Βισκόζη, ίνες χαλκαμμωνίας ή ορισμένοι τύποι μοντάλ

                                          Βαμβάκι ή ελαστολεφίνη

                                          Μυρμηκικό οξύ και χλωριούχος ψευδάργυρος

                                          αριθ. 4

                                          Πολυαμιδικές ίνες ή νάιλον

                                          Ορισμένες άλλες ίνες

                                          Μυρμηκικό οξύ, 80 % m/m

                                          αριθ. 5

                                          Οξεικές ίνες

                                          Τριοξεική ίνα ή ελαστολεφίνη

                                          Βενζυλική αλκοόλη

                                          αριθ. 6

                                          Τριοξεική ίνα ή πολυλακτίδιο

                                          Ορισμένες άλλες ίνες

                                          Διχλωρομεθάνιο

                                          αριθ. 7

                                          Ορισμένες κυτταρινικές ίνες

                                          Πολυεστερικές ίνες, ίνες ελαστοπολυεστέρα ή ελαστολεφίνη

                                          Θειϊκό οξύ, 75 % m/m

                                          αριθ. 8

                                          Ακρυλικές ίνες, ορισμένες μοντακρυλικές ίνες ή ορισμένες χλωριοΐνες

                                          Ορισμένες άλλες ίνες

                                          Διμεθυλοφορμαμίδιο

                                          αριθ. 9

                                          Ορισμένες χλωριοΐνες

                                          Ορισμένες άλλες ίνες

                                          Διθειάνθρακας/ακετόνη 55,5/44,5 v/v

                                          αριθ. 10

                                          Οξεικές ίνες

                                          Ορισμένες χλωριοΐνες ή ελαστολεφίνη

                                          Παγόμορφο οξεικό οξύ

                                          αριθ. 11

                                          Μετάξι

                                          Μαλλί, τρίχες ή ελαστολεφίνη

                                          Θειικό οξύ, 75 % m/m

                                          αριθ. 12

                                          Γιούτα

                                          Ορισμένες ίνες ζωικής προέλευσης

                                          Μέθοδος διά ποσοτικού προσδιορισμού του αζώτου

                                          αριθ. 13

                                          Πολυπροπυλενικές ίνες

                                          Ορισμένες άλλες ίνες

                                          Ξυλένιο

                                          αριθ. 14

                                          Ορισμένες άλλες ίνες

                                          Χλωριοΐνες (ομοπολυμερές χλωριούχου βινυλίου) ή ελαστολεφίνη

                                          Μέθοδος διά πυκνού θειικού οξέος

                                          αριθ. 15

                                          Χλωριοΐνες, ορισμένες μοντακρυλικές ίνες, ορισμένες ίνες ελαστομερούς πολυουραιθάνης, οξεικές, τριοξεικές ίνες

                                          Ορισμένες άλλες ίνες

                                          Κυκλοεξανόνη»

                              β)

                              Το σημείο 1.2 της μεθόδου αριθ. 1 αντικαθίσταται από το ακόλουθο κείμενο:

                                          «2.

                                          μαλλί (1), τρίχες ζώων (2 και 3), μετάξι (4), βαμβάκι (5), λινάρι (7), κάνναβη (8), γιούτα (9), αβάκα (10), άλφα (11), κόϊρ (ίνα κοκοφοίνικα) (12), σπαρτόινα (13), ραμί (14), σιζάλ (15), ίνες χαλκαμμωνίας (21), μοντάλ (22), πρωτεϊνικές ίνες (23), βισκόζη (25), ακρυλικές ίνες (26), πολυαμιδικές ίνες ή νάιλον (30), πολυεστερικές ίνες (34), ελαστοπολυεστέρας (45) και ελαστολεφίνη (46).
                                          Σε καμιά περίπτωση δεν εφαρμόζεται η μέθοδος αυτή στις επιφανειακά από ακετυλιωμένες οξεικές ίνες.».

                              γ)

                              Το σημείο 1.2 της μεθόδου αριθ. 2 αντικαθίσταται από το ακόλουθο κείμενο:

                                          «2.

                                          βαμβάκι (5), ίνες χαλκαμμωνίας (21), βισκόζη (25), ακρυλικές ίνες (26), χλωριοΐνες (27), πολυαμιδικές ίνες ή νάιλον (30), πολυεστερικές ίνες (34), πολυπροπυλενικές ίνες (36), ελαστομερής πολυουρεθάνη (42), ίνες υάλου (43), ελαστοπολυεστέρας (45) και ελαστολεφίνη (46).
                                          Εάν υπάρχουν διάφορες πρωτεϊνικές ίνες, η μέθοδος παρέχει τις συνολικές τους ποσότητες, αλλά όχι την ποσότητα της καθεμίας.».

                              δ)

                              Το σημείο 1.2 της μεθόδου αριθ. 3 αντικαθίσταται από το ακόλουθο κείμενο:

                                          «2.

                                          βαμβάκι (5) και ελαστολεφίνη (46).».

                              ε)

                              Το σημείο 5 της μεθόδου αριθ. 3 αντικαθίσταται από το ακόλουθο κείμενο:
                              «5.   ΥΠΟΛΟΓΙΣΜΟΣ ΚΑΙ ΕΚΦΡΑΣΗ ΤΩΝ ΑΠΟΤΕΛΕΣΜΑΤΩΝ
                              Υπολογίζονται τα αποτελέσματα με τη μέθοδο που περιγράφεται στις γενικές οδηγίες. Η τιμή του d για το βαμβάκι είναι 1,02 και για την ελαστολεφίνη 1,00.».

                              στ)

                              Το σημείο 1.2 της μεθόδου αριθ. 4 αντικαθίσταται από το ακόλουθο κείμενο:

                                          «2.

                                          μαλλί (1), τρίχες ζώων (2 και 3), βαμβάκι (5), ίνες χαλκαμμωνίας (21), μοντάλ (22), βισκόζη (25), ακρυλικές ίνες (26), χλωριοΐνες (27), πολυεστερικές ίνες (34), πολυπροπυλενικές ίνες (36), ίνες υάλου (43), ελαστοπολυεστέρας (45) και ελαστολεφίνη (46).
                                          Όπως αναφέρεται ανωτέρω, αυτή η μέθοδος εφαρμόζεται επίσης σε μείγματα που περιέχουν μαλλί, αλλά όταν η αναλογία αυτού είναι μεγαλύτερη από 25 % εφαρμόζεται η μέθοδος αριθ. 2 (διάλυση του μαλλιού με διάλυμα αλκαλικού υποχλωριώδους νατρίου).».

                              ζ)

                              Το σημείο 1 της μεθόδου αριθ. 5 αντικαθίσταται από το ακόλουθο κείμενο:
                              «1.   ΠΕΔΙΟ ΕΦΑΡΜΟΓΗΣ
                              Αυτή η μέθοδος εφαρμόζεται, μετά την απομάκρυνση των μη ινωδών υλών, στα διμερή μείγματα από:

                                          —

                                          οξεικές ίνες (19)
                                          με

                                          —

                                          τριοξεικές ίνες (24) και ελαστολεφίνη (46).».

                              η)

                              Η μέθοδος αριθ. 6 τροποποιείται ως εξής:

                                          i)

                                          Το σημείο 1.2 αντικαθίσταται από το ακόλουθο κείμενο:

                                                      «2.

                                                      μαλλί (1), τρίχες ζώων (2 και 3), μετάξι (4), βαμβάκι (5), ίνες χαλκαμμωνίας (21), μοντάλ (22), βισκόζη (25), ακρυλικές ίνες (26), πολυαμιδικές ίνες ή νάιλον (30), πολυεστερικές ίνες (34), ίνες υάλου (43), ελαστοπολυεστέρας (45) και ελαστολεφίνη (46).
                                                      Παρατήρηση
                                                      Οι τριοξεικές ίνες οι οποίες έχουν σαπωνοποιηθεί μερικώς μετά από ειδική φινιριστική επεξεργασία δεν είναι πλήρως διαλυτές στο αντιδραστήριο. Σ’ αυτές τις περιπτώσεις η μέθοδος δεν εφαρμόζεται.».

                                          ii)

                                          Το σημείο 5 αντικαθίσταται από το ακόλουθο κείμενο:
                                          «5.   ΥΠΟΛΟΓΙΣΜΟΣ ΚΑΙ ΕΚΦΡΑΣΗ ΤΩΝ ΑΠΟΤΕΛΕΣΜΑΤΩΝ
                                          Υπολογίζονται τα αποτελέσματα με τη μέθοδο που περιγράφεται στις γενικές οδηγίες. Η τιμή του d είναι 1,00, εκτός των πολυεστερικών ινών, του ελαστοπολυεστέρα και της ελαστολεφίνης, για τα οποία η τιμή του d είναι 1,01.».

                              θ)

                              Το σημείο 1.2 της μεθόδου αριθ. 7 αντικαθίσταται από το ακόλουθο κείμενο:

                                          «2.

                                          πολυεστερικές ίνες (34), ελαστοπολυεστέρας (45) και ελαστολεφίνη (46).».

                              ι)

                              Το σημείο 1.2 της μεθόδου αριθ. 8 αντικαθίσταται από το ακόλουθο κείμενο:

                                          «2.

                                          μαλλί (1), τρίχες ζώων (2 και 3), μετάξι (4), βαμβάκι (5), ίνες χαλκαμμωνίας (21), μοντάλ (22), βισκόζη (25), πολυαμιδικές ίνες ή νάιλον (30), πολυεστερικές ίνες (34), ελαστοπολυεστέρας (45) και ελαστολεφίνη (46).
                                          Αυτή η μέθοδος εφαρμόζεται επίσης σε ακρυλικές ίνες και ορισμένες μοντακρυλικές ίνες βαμμένες με σύμπλοκα χρώματα μετάλλων αλλά όχι σε εκείνες που είναι βαμμένες με χρώματα μεταχρωμιώσεως.».

                              ια)

                              Το σημείο 1.2 της μεθόδου αριθ. 10 αντικαθίσταται από το ακόλουθο κείμενο:

                                          «2.

                                          ορισμένες χλωριοΐνες (27) κυρίως ίνες πολυβινυλοχλωριδίου, κατόπιν χλωριώσεως ή μη, και ελαστολεφίνη (46).».

                              ιβ)

                              Η μέθοδος αριθ. 11 τροποποιείται ως εξής:

                                          i)

                                          Το σημείο 1.2 αντικαθίσταται από το ακόλουθο κείμενο:

                                                      «2.

                                                      μαλλί (1), τρίχες ζώων (2 και 3) και ελαστολεφίνη (46)».

                                          ii)

                                          Το σημείο 5 αντικαθίσταται από το ακόλουθο κείμενο:
                                          «5.   ΥΠΟΛΟΓΙΣΜΟΣ ΚΑΙ ΕΚΦΡΑΣΗ ΤΩΝ ΑΠΟΤΕΛΕΣΜΑΤΩΝ
                                          Υπολογίζονται τα αποτελέσματα με τη μέθοδο που περιγράφεται στις γενικές οδηγίες. Η τιμή του d για το μαλλί είναι 0,985 και για την ελαστολεφίνη 1,00.».

                              ιγ)

                              Η μέθοδος αριθ. 14 τροποποιείται ως εξής:

                                          i)

                                          Το σημείο 1.1 αντικαθίσταται από το ακόλουθο κείμενο:

                                                      «1.

                                                      χλωριοϊνών (27) με βάση ομοπολυμερές χλωριούχου βινυλίου (κατόπιν χλωριώσεως ή μη), ελαστολεφίνης (46)
                                                      με».

                                          ii)

                                          Το σημείο 2 αντικαθίσταται από το ακόλουθο κείμενο:
                                          «2.   ΑΡΧΗ
                                          Τα συστατικά εκτός των χλωριοϊνών ή της ελαστολεφίνης (δηλαδή οι ίνες που αναφέρονται στο σημείο 2 της παραγράφου 1) απομακρύνονται από μια γνωστή ξηρή μάζα του μείγματος διά διαλύσεως σε πυκνό θειικό οξύ (πυκνότητας 1,84 σε 20 °C). Το υπόλειμμα, αποτελούμενο από χλωριοΐνες ή ελαστολεφίνη, συλλέγεται, εκπλύνεται, ξηραίνεται και ζυγίζεται. Η μάζα του διορθώνεται, εφόσον απαιτείται, και εκφράζεται ως εκατοστιαία αναλογία της ξηρής μάζας του μείγματος. Η αναλογία του δεύτερου συστατικού προκύπτει από τη διαφορά.».